Neuradno prečiščeno besedilo Sklepa o ustanovitvi javnega vzgojno-izobraževalnega zavoda Vrtca Jarše, ki obsega:

– Sklep o ustanovitvi javnega vzgojno-izobraževalnega zavoda Vrtca Jarše (Uradni list RS, št. 39/08 z dne 21. 4. 2008),

– Sklep o spremembah in dopolnitvah Sklepa o ustanovitvi javnega vzgojno-izobraževalnega zavoda Vrtca Jarše (Uradni list RS, št. 49/2010 z dne 18. 6. 2010) in

– Sklep o dopolnitvi Sklepa o ustanovitvi javnega vzgojno-izobraževalnega zavoda Vrtca Jarše (Uradni list RS, št. 30/2024 z dne 5. 4. 2024).

**S K L E P**

 **o ustanovitvi javnega vzgojno-izobraževalnega zavoda Vrtca Jarše**

**I. USTANOVITELJ**

 **1. člen**

S tem sklepom Mestna občina Ljubljana, Mestni trg 1, Ljubljana (v nadaljevanju: ustanovitelj) ustanavlja za izvajanje javne službe vzgoje in varstva predšolskih otrok javni vzgojno-izobraževalni zavod Vrtec Jarše (v nadaljevanju: vrtec).

 **2. člen**

O ustanoviteljskih pravicah in obveznostih odloča Mestni svet Mestne občine Ljubljana, razen o soglasju k aktu o sistemizaciji delovnih mest, o katerem odloča župan.

**II. IME IN SEDEŽ VRTCA**

**3. člen**

Ime vrtca je: Vrtec Jarše.

Sedež vrtca je: Rožičeva ulica 10, Ljubljana.

 **4. člen**

V vrtcu se za izvajanje programa za predšolske otroke na različnih lokacijah organizirajo naslednje enote:

– Enota Rožle, ki deluje na lokacijah Rožičeva ulica 10 in Pokopališka ulica 30, Ljubljana,

– Enota Kekec, ki deluje na lokaciji Ulica Hermana Potočnika 15, Ljubljana,

– Enota Mojca, ki deluje na lokaciji Clevelandska ulica 13, Ljubljana.

V vseh enotah iz prejšnjega odstavka se lahko izvaja tudi prilagojeni program za predšolske otroke.

**III. PEČAT VRTCA**

**5. člen**

Vrtec ima pečat okrogle oblike s premerom 35 mm in s premerom 20 mm. Pečat vsebuje ime in sedež vrtca. Sredi pečata je grb Republike Slovenije.

Ravnatelj določi število posameznih pečatov, uporabo, način varovanja in uničenje ter določi delavce, ki so zanje odgovorni.

**IV. DEJAVNOSTI VRTCA**

  **6. člen**

Dejavnosti vrtca po standardni klasifikaciji dejavnosti so:

|  |  |
| --- | --- |
| * P/85.100
 | Predšolska vzgoja,  |
| * Q/88.910
 | Dnevno varstvo otrok, |
| * G/47.890
 | Trgovina na drobno na stojnicah in tržnicah z drugim blagom, |
| * G/47.990
 | Druga trgovina na drobno na zunaj prodajaln, stojnic in tržnic, |
| * H/49.391
 | Medkrajevni in drugi cestni potniški promet, |
| * I/56.290
 | Druga oskrba z jedmi, |
| * J/58.140
 | Izdajanje revij in druge periodike, |
| * J/58.190
 | Drugo založništvo,  |
| * L/68.200
 | Oddajanje in obratovanje lastnih ali najetih nepremičnin, |
| * N/82.300
 | Organiziranje razstav, sejmov, srečanj, |
| * P/85.510
 | Izobraževanje, izpopolnjevanje in usposabljanje na področju športa in rekreacije,  |
| * P/85.520
 | Izobraževanje, izpopolnjevanje in usposabljanje na področju kulture in umetnosti,  |
| * R/90.010
 | Umetniško uprizarjanje, |
| * R/91.011
 | Dejavnost knjižnic,  |
| * R/93.110
 | Obratovanje športnih objektov,  |
| * S/96.010
 | Dejavnost pralnic in kemičnih čistilnic. |

**V. ORGANI VRTCA**

**7. člen**

Organi vrtca so:

– svet vrtca,

– ravnatelj,

– strokovna organa,

– svet staršev.

**1. Svet vrtca**

**8. člen**

Organ upravljanja vrtca je svet vrtca.

Svet vrtca odloča o zadevah, ki jih določa zakon, ta sklep ali drugi predpisi, potrjuje letno poročilo vrtca ter odloča o zadevah, za katere ni pooblaščen drug organ.

Svet vrtca šteje enajst članov in ga sestavljajo:

– trije predstavniki ustanovitelja,

– pet predstavnikov delavcev vrtca,

– trije predstavniki staršev.

Predstavnike ustanovitelja imenuje Mestni svet Mestne občine Ljubljana.

Delavci vrtca volijo svoje predstavnike v svet vrtca in jih odpokličejo po postopku, določenim s tem sklepom.

Predstavnike staršev v svet vrtca izvoli svet staršev in jih odpokliče po postopku, določenim s tem sklepom.

**9. člen**

Člani sveta vrtca so imenovani oziroma izvoljeni za štiri leta in so lahko ponovno imenovani oziroma izvoljeni največ dvakrat zaporedoma.

Članu sveta vrtca preneha mandat v svetu vrtca pred potekom dobe, za katero je bil imenovan oziroma izvoljen, če:

– izgubi pravico biti voljen oziroma imenovan v svet vrtca,

– je odpoklican ali razrešen,

– odstopi,

– umre.

Predstavniku staršev preneha mandat, ko njegov otrok ni več vključen v program predšolske vzgoje..

Odstop člana sveta vrtca je veljaven, ko svet sprejme pisno izjavo člana sveta o odstopu.

Ko svet vrtca ugotovi, da je članu sveta prenehal mandat, o tem takoj obvesti pristojne za imenovanje oziroma izvolitev novega člana. Če je potekel mandat predstavniku delavcev, svet najkasneje v 30 dneh od dneva ugotovitve o prenehanju mandata razpiše nadomestne volitve.

Če članu sveta vrtca predčasno preneha mandat, se za preostanek mandatne dobe imenuje oziroma izvoli nov član po istem postopku, kot je bil imenovan oziroma izvoljen član, kateremu je prenehal mandat.

 **10. člen**

Svet vrtca se konstituira na svoji prvi seji z izvolitvijo predsednika sveta vrtca in njegovega namestnika. Od tega dneva začne teči mandat članov sveta vrtca.

Prvo sejo sveta vrtca v novi sestavi skliče dosedanji predsednik sveta vrtca najkasneje v roku 20 dni po izvolitvi oziroma imenovanju vseh članov sveta vrtca. Prvo sejo sveta vrtca vodi do izvolitve predsednika sveta vrtca najstarejši novoizvoljeni oziroma novo imenovani član sveta vrtca.

Svet vrtca predstavlja in zastopa predsednik sveta vrtca, v njegovi odsotnosti pa namestnik predsednika sveta vrtca.

**Volitve predstavnikov delavcev v svet vrtca**

 **11. člen**

Predstavnike delavcev vrtca v svet vrtca volijo delavci vrtca na neposrednih in tajnih volitvah, tako da izvolijo:

– dva predstavnika izmed delavcev enot Mojca in Rožle,

– dva predstavnika izmed delavcev enote Kekec, ter

– enega predstavnika izmed administrativnih in tehničnih delavcev vrtca.

Svet vrtca razpiše volitve predstavnikov delavcev v svet vrtca s sklepom največ 90 in najmanj 60 dni pred iztekom mandatne dobe. Volitve se opravijo najkasneje 15 dni pred potekom mandata sveta vrtca. S sklepom o razpisu volitev se določi dan volitev, število članov sveta vrtca, ki se volijo in imenuje volilna komisija.

Sklep o razpisu se mora javno objaviti v vrtcu.

 **12. člen**

Postopek volitev in odpoklica članov sveta vrtca vodijo volilna komisija in volilni odbori.

Volilno komisijo sestavljajo predsednik in dva člana ter njihovi namestniki.

Volilni odbor sestavljajo predsednik in dva člana ter njihovi namestniki. Za vsako volišče se imenuje en volilni odbor.

Člani volilne komisije in volilnih odborov ter njihovi namestniki ne morejo biti kandidati za člane sveta vrtca.

 **13. člen**

Volilna komisija skrbi za zakonitost volitev članov sveta vrtca, ugotavlja ali so predlogi kandidatov za člane sveta vrtca v skladu s tem sklepom, določa volišča, določa seznam volivcev za celoten vrtec in za posamezna volišča, imenuje volilne odbore, ugotavlja rezultate izida glasovanja na voliščih in objavi, kateri kandidati so izvoljeni v svet vrtca, vodi neposredno tehnično delo v zvezi z volitvami in opravlja druge naloge v skladu s tem sklepom.

 **14. člen**

Volilni odbor vodi glasovanje na volišču in sestavi zapisnik o poteku volitev ter ga posreduje volilni komisiji.

 **15. člen**

Pravico predlagati kandidate za člana sveta vrtca ima najmanj 10% delavcev vrtca.

Predlogi kandidatov za svet vrtca, ki se predložijo volilni komisiji v 21 dneh od dneva objave sklepa o razpisu volitev, morajo biti pisni s podpisi vseh predlagateljev in s priloženimi pisnimi soglasji h kandidaturi vseh predlaganih kandidatov.

 **16. člen**

Volitve morajo biti organizirane tako, da je zagotovljena tajnost glasovanja. Volilni odbor lahko v soglasju z volilno komisijo določi, da delavci, ki bodo odsotni na dan volitev, volijo pred tem dnem in določi dan predčasnih volitev.

 **17. člen**

Voli se z glasovnicami. Vsak delavec ima en glas. Na glasovnici se navedejo imena kandidatov po abecednem redu priimkov, z navedbo, koliko kandidatov se voli. Voli se tako, da se obkrožijo zaporedne številke pred imeni tistih kandidatov, za katere se želi glasovati.

Neizpolnjena glasovnica in glasovnica, na kateri ni mogoče ugotoviti volje volivca, sta neveljavni. Neveljavna je tudi glasovnica, če je volivec glasoval za več kandidatov, kot jih je potrebno izvoliti.

Volitve so veljavne, če se jih je udeležila več kot polovica delavcev vrtca.

 **18. člen**

Za člana sveta vrtca so izvoljeni tisti kandidati, ki so dobili največje število glasov. Če sta dva kandidata dobila enako število glasov, je izvoljen tisti, ki ima daljšo delovno dobo v vrtcu.

Volilna komisija sestavi zapisnik o poteku volitev in izdela poročilo o rezultatih volitev, ki ga objavi v roku 5 dni od dneva volitev.

**Odpoklic predstavnikov delavcev v svetu vrtca**

 **19. člen**

Postopek za odpoklic predstavnika delavcev v svetu vrtca se začne na podlagi pisne zahteve najmanj 10% delavcev vrtca.

Zahtevi za odpoklic, ki jo predložijo delavci, morajo biti priloženi podpisi delavcev, ki predlagajo odpoklic. Zahteva za odpoklic mora vsebovati razloge za odpoklic.

Zahteva se predloži volilni komisiji, ki preveri formalno pravilnost zahteve, ne da bi presojala razloge za odpoklic.

Če volilna komisija ne zavrne zahteve za odpoklic, v 30 dneh razpiše glasovanje o odpoklicu predstavnika delavcev v svetu vrtca in določi dan glasovanja.

Predstavnik delavcev v svetu vrtca je odpoklican, če je za odpoklic glasovala večina delavcev vrtca.

**Volitve predstavnikov staršev v svet vrtca**

**20. člen**

Predstavnike staršev v svet vrtca izvoli svet staršev z liste kandidatov, ki jo sam oblikuje, in sicer tako, da so v svetu vrtca enakomerno zastopani starši vseh enot vrtca.

Kandidata za člana sveta vrtca lahko predlaga vsak član sveta staršev. Predlogu kandidatov za člane sveta vrtca morajo biti priložene pisne izjave kandidatov, da se s kandidaturo strinjajo.

Voli se z glasovnicami. Na glasovnici se navedejo imena kandidatov za člane sveta vrtca po abecednem redu priimkov, število kandidatov, ki se jih voli ter navodilo o načinu glasovanja.

Voli se tako, da se obkrožijo zaporedne številke pred imeni kandidatov za člane sveta vrtca, za katere se želi glasovati.

Volitve so veljavne, če se jih je udeležila več kot polovica vseh članov sveta staršev.

Za člane sveta zavoda so izvoljeni kandidati, ki so dobili največje število glasov.

Če sta dva ali več kandidatov dobila enako število glasov, je izvoljen tisti kandidat, ki ima več otrok v vrtcu.

Če niti na ta način ni mogoče ugotoviti, kdo je izvoljen za člana sveta vrtca, se glasovanje ponavlja, dokler eden izmed kandidatov ne prejme največjega števila glasov.

**Razrešitev predstavnikov staršev v svetu vrtca**

  **21. člen**

Postopek za razrešitev predstavnika staršev v svetu vrtca se začne na predlog člana sveta staršev ali na predlog staršev posameznega oddelka vrtca, ki ga starši sprejmejo na roditeljskem sestanku oddelka z večino glasov staršev, navzočih na roditeljskem sestanku.

Starši lahko veljavno sklepajo, če je na roditeljskem sestanku prisotna večina staršev oddelka.

Predlog za razrešitev mora vsebovati obrazložitev, v kateri so navedeni razlogi za razrešitev. Predlog mora biti podan v pisni obliki. Predlog za razrešitev se pošlje svetu staršev. Če predlog ne vsebuje razlogov za razrešitev, ga predsednik sveta staršev vrne predlagatelju v dopolnitev.

Predlog za razrešitev se uvrsti na sejo sveta staršev, ki mora biti sklicana v roku 30 dni od dneva prejema popolnega predloga za razrešitev, če je popoln predlog za razrešitev prejet v času poletnih počitnic, pa najpozneje v roku 30 dni od začetka šolskega leta.

Predlog za razrešitev mora biti vročen članu sveta vrtca, za katerega se predlaga razrešitev, najmanj 8 dni pred sejo sveta staršev, na kateri bo obravnavan.

Član sveta vrtca, za katerega se predlaga razrešitev, ima pravico, da se opredeli, ali se z razrešitvijo strinja ali ne.

Po končani obravnavi predloga za razrešitev sprejme svet staršev odločitev o predlogu z večino glasov vseh članov sveta staršev.

 **2. Ravnatelj**

**22. člen**

Ravnatelj je pedagoški vodja in poslovodni organ vrtca.

Ravnatelj organizira in vodi delo in poslovanje vrtca, predstavlja in zastopa vrtec in je odgovoren za zakonitost dela vrtca.

Ravnatelj vodi strokovno delo vrtca in je odgovoren za strokovnost dela vrtca.

Ravnatelja imenuje in razrešuje svet vrtca po postopku, določenim z zakonom.

**23. člen**

Ravnatelj imenuje pomočnika ravnatelja, ki mu pomaga pri opravljanju poslovodnih in pedagoških nalog.

Pomočnik ravnatelja opravlja naloge, za katere ga pisno pooblasti ravnatelj in ga nadomešča v njegovi odsotnosti.

 **24. člen**

Enoto vrtca vodi vodja enote, ki opravlja naloge, za katere ga pisno pooblasti ravnatelj.

 **3. Strokovna organa**

**25. člen**

Strokovna organa vrtca sta:

– vzgojiteljski zbor

– strokovni aktiv vzgojiteljev.

Sestavo in naloge obeh strokovnih organov določa zakon.

**4. Svet staršev**

**26. člen**

Za organizirano uresničevanje interesa staršev se v vrtcu oblikuje svet staršev.

Svet staršev je sestavljen tako, da ima v njem vsak oddelek vrtca po enega predstavnika, ki ga starši izvolijo na roditeljskem sestanku oddelka.

Prvi sklic sveta staršev opravi ravnatelj.

Naloge sveta staršev določa zakon.

**VI. SREDSTVA ZA DELO**

 **27. člen**

Za opravljanje dejavnosti zagotovi ustanovitelj vrtcu nepremično in premično stvarno premoženje v obsegu in vrednosti, kot ga je v knjigovodskih evidencah oziroma poročilih izkazal Vrtec Jarše na dan 31. decembra 2007.

Premično premoženje, ki ga vrtcu zagotavlja ustanovitelj, se evidentira ločeno v okviru evidence o osnovnih sredstvih vrtca v skladu s predpisi o računovodstvu.

Medsebojna razmerja med ustanoviteljem in vrtcem v zvezi z nepremičnim premoženjem, ki ga ustanovitelj daje vrtcu v uporabo za potrebe izvajanja dejavnosti, določene s tem sklepom, se uredijo s posebno pogodbo med vrtcem in ustanoviteljem.

Premoženje iz prvega in drugega odstavka tega člena, ki ga ustanovitelj daje vrtcu v uporabo za opravljanje dejavnosti, za katero je ustanovljen, je lastnina ustanovitelja.

Vrtec je dolžan uporabljati premoženje ustanovitelja in drugo premoženje s skrbnostjo dobrega gospodarja.

 **28. člen**

Vrtec pridobiva sredstva za delo iz:

– sredstev ustanovitelja in drugih javnih sredstev,

– sredstev od prodaje storitev in proizvodov,

– plačil staršev,

– iz donacij in drugih virov.

**VII. NAČIN RAZPOLAGANJA S PRESEŽKOM PRIHODKOV NAD ODHODKI IN NAČIN KRITJA PRIMANKLJAJA SREDSTEV ZA DELO VRTCA**

**29. člen**

Presežke prihodkov nad odhodki, ki jih vrtec pridobi s prodajo proizvodov in storitev, ustvarjenih z opravljanjem programa za predšolske otroke oziroma z opravljanjem drugih dejavnosti v skladu s tem sklepom, se uporablja za plačilo materialnih stroškov, investicijskega vzdrževanja in investicij, po predhodnem soglasju ustanovitelja pa tudi za plače.

V primeru primanjkljaja sredstev, ki jih je v skladu z zakonodajo dolžan ustanovitelj zagotavljati vrtcu za opravljanje dejavnosti vrtca, ki jo vrtec izvaja kot javno službo, se način kritja tega primanjkljaja določi v soglasju z ustanoviteljem.

**VIII. PRAVICE, OBVEZNOSTI IN ODGOVORNOSTI VRTCA V PRAVNEM PROMETU**

**30. člen**

Vrtec je pravna oseba, ki samostojno nastopa v pravnem v okviru dejavnosti, določenih s tem sklepom, v svojem imenu in za svoj račun.

Enote vrtca nimajo pooblastil v pravnem prometu.

Vrtec odgovarja za svoje obveznosti s sredstvi, s katerimi lahko razpolaga.

Vrtec ne sme sklepati razpolagalnih pravnih poslov v zvezi z nepremičnin premoženjem ustanovitelja in poslov, s katerimi to premoženje obremenjuje.

**IX. MEDSEBOJNE PRAVICE IN OBVEZNOSTI MED USTANOVITELJEM IN VRTCEM**

**31. člen**

Ustanovitelj ima do vrtca naslednje pravice in obveznosti:

–spremlja skladnost porabe sredstev z letnimi programi in finančnimi načrti,

–odloča o statusnih spremembah,

–daje soglasje k spremembam dejavnosti,

–opravlja v imenu in za račun vrtca finančni promet z občinami, zavezankami za plačilo razlike med

 ceno programov predšolske vzgoje in plačili staršev, ki se nanaša na obveznosti plačila za programe

 v vrtcih občin zavezank,

–opravlja druge zadeve v skladu s tem sklepom in drugimi predpisi.

Vrtec je dolžan ustanovitelju:

–vsako leto poročati o izvrševanju letnega delovnega načrta in razvoja vrtca,

–vsako leto predložiti letno poročilo in letni program dela,

–po potrebi posredovati podatke, potrebne za spremljanje in financiranje dejavnosti ter statistične

 namene.

Ustanovitelj odgovarja za obveznosti vrtca omejeno subsidiarno do višine sredstev, ki so v proračunu ustanovitelja predvidena za opravljanje javne službe vrtca v skladu z zakonom in drugimi predpisi.

**X. JAVNOST DELA**

 **32. člen**

Delo vrtca je javno.

Javnost dela vrtca se zagotavlja s sporočili staršem in javnosti.

Sejam in drugim oblikam dela organov vrtca ter vzgojno-izobraževalnem delu vrtca starši in predstavniki javnosti ne morejo prisostvovati, razen če tako določa zakon oziroma drugi predpisi ali če to dovoli ravnatelj oziroma predsednik organa.

Ravnatelj ali oseba, ki jo ravnatelj pooblasti, obvešča javnost o delu vrtca.

**XI. SPLOŠNI AKTI VRTCA**

 **33. člen**

Vrtec ima lahko pravila, s katerimi se urejajo vprašanja, ki so pomembna za opravljanje dejavnosti in poslovanje vrtca.

Vrtec ima lahko tudi druge splošne akte, s katerimi ureja druge zadeve, če tako določa zakon.

Pravila in splošne akte sprejme svet vrtca, razen splošnih aktov, za katere je z zakonom določeno, da jih sprejme ravnatelj.

**Sklep o ustanovitvi javnega vzgojno-izobraževalnega zavoda Vrtca Jarše (Uradni list RS, št. 39/08 z 21. 4. 2008) vsebuje naslednje prehodne in končne določbe:**

**XII. PREHODNE IN KONČNE DOLOČBE**

34. člen

Svet vrtca se oblikuje v skladu z zakonom in tem sklepom v roku dveh mesecev po uveljavitvi tega sklepa, in sicer tako, da se izvoli oziroma imenuje na novo vse člane sveta vrtca.

35. člen

Vrtec je pravni naslednik javnega vzgojno-izobraževalnega zavoda Jarše, ki je vpisan v sodni register pri Okrožnem sodišču v Ljubljani pod reg. št. 1/92/00 in prevzame vse pravice in obveznosti tega vrtca.

 36. člen

Z dnem uveljavitve tega sklepa preneha veljati Odlok o ustanovitvi javnega vzgojno – izobraževalnega zavoda Vrtca Jarše (Uradni list RS, št. 9/97 in 41/02).

 37. člen

Ta sklep začne veljati osmi dan po objavi v Uradnem listu Republike Slovenije.

**Sklep o spremembah in dopolnitvah Sklepa o ustanovitvi javnega vzgojno-izobraževalnega zavoda Vrtca Jarše (Uradni list RS, št. 49/2010 z dne 18. 6. 2010) vsebuje naslednji končni določbi:**

1. člen

Obstoječi svet zavoda nadaljuje svoje delo do poteka mandata sveta zavoda, oblikovanega pred izvolitvijo dodatnih dveh predstavnikov delavcev.

1. člen

Ta sklep se objavi v Uradnem listu Republike Slovenije in začne veljati naslednji dan po objavi.

**Sklep o dopolnitvi Sklepa o ustanovitvi javnega vzgojno-izobraževalnega zavoda Vrtca Jarše (Uradni list RS, št. 30/2024 z dne 5. 4. 2024)** **vsebuje naslednjo končno določbo:**

 2. člen

Ta sklep začne veljati naslednji dan po objavi v Uradnem listu Republike Slovenije.